Document ID: 32004D0882

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Δεκεμβρίου 2004
για τροποποίηση των παραρτημάτων I και II της απόφασης 79/542/ΕΟΚ του Συμβουλίου όσον αφορά την επικαιροποίηση των όρων εισαγωγής και των υποδειγμάτων υγειονομικών πιστοποιητικών για το κρέας άγριων και εκτρεφόμενων θηραμάτων
[κοινοποιηθείσα υπό τον αριθμό E(2004) 4554]
(Κείμενο που παρουσιάζει ενδιαφέρον για τον ΕΟΧ)
(2004/882/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προέλευσης τρίτων χωρών (1), και ιδίως το άρθρο 3 παράγραφος 1 τελευταία πρόταση, το άρθρο 11 παράγραφος 2 και το άρθρο 16 παράγραφος 1,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 παράγραφοι 1 και 4 και το άρθρο 9 παράγραφος 4 στοιχείο β),
Εκτιμώντας τα ακόλουθα:
(1)
Με την απόφαση 79/542/ΕΟΚ του Συμβουλίου (3) καταρτίζεται κατάλογος τρίτων χωρών ή περιοχών τρίτων χωρών και καθορίζονται όροι όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών.
(2)
Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (4), τροποποιήθηκε πρόσφατα με τον κανονισμό (ΕΚ) αριθ. 1471/2004 της Επιτροπής (5) προκειμένου να ληφθεί υπόψη ο κίνδυνος που ενέχει η χρόνια εξασθενητική νόσος στις άγριες και στις εκτρεφόμενες ελαφίδες. Στον κανονισμό προστέθηκαν όροι που αφορούν τις εισαγωγές νωπού κρέατος ελαφίδων καταγωγής Ηνωμένων Πολιτειών και Καναδά. Οι όροι αυτοί θα ισχύουν από 1ης Ιανουαρίου 2005.
(3)
Είναι αναγκαία η ευθυγράμμιση των υποδειγμάτων κτηνιατρικών πιστοποιητικών «RUW» και «RUF» του παραρτήματος II της απόφασης 79/542/ΕΟΚ με τους επικαιροποιημένους κανόνες για τις ΜΣΕ.
(4)
Η χρόνια εξασθενητική νόσος πλήττει μόνον ορισμένα είδη ζώων. Ως εκ τούτου, κρίνεται σκόπιμο να επανεξεταστούν οι ισχύοντες περιορισμοί στις εισαγωγές «λοιπών μηρυκαστικών» από τον Καναδά, προκειμένου να επιτραπεί η εισαγωγή ζώντων μηρυκαστικών εκτός των ελαφίδων.
(5)
Οι χιλιανές αρχές υπέβαλαν στην Επιτροπή επίσημο αίτημα για εγγραφή της Χιλής στον κατάλογο που αφορά τις εξαγωγές νωπού κρέατος εκτρεφόμενων «αγριόχοιρων». Η Χιλή επιτρέπεται να εξάγει συίδες, μη κατοικίδια της οικογένειας των συιδών και κρέας κατοικίδιων χοιροειδών λόγω της ικανοποιητικής υγειονομικής κατάστασης των ζώων που επικρατεί στη χώρα, όπως εκτιμήθηκε έπειτα από σειρά επιθεωρήσεων του Γραφείου Τροφίμων και Κτηνιατρικών Θεμάτων. Ως εκ τούτου, κρίνεται σκόπιμο να εγγραφεί η Χιλή στον κατάλογο των χωρών εξαγωγής κρέατος από εκτρεφόμενα μη κατοικίδια της οικογένειας των συιδών.
(6)
Ο ορισμός της επικράτειας της Σερβίας και Μαυροβουνίου πρέπει να αναθεωρηθεί προκειμένου να αποτυπώνει πλήρως το ψήφισμα αριθ. 1244/10 του Ιουνίου 1999 του Συμβουλίου Ασφαλείας των Ηνωμένων Εθνών.
(7)
Το μέρος 1 του παραρτήματος I και τα μέρη 1 και 2 του παραρτήματος II της απόφασης 79/542/ΕΟΚ πρέπει να τροποποιηθούν αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 1 του παραρτήματος I της απόφασης 79/542/ΕΟΚ αντικαθίσταται από το κείμενο του παραρτήματος I της παρούσας απόφασης.
Άρθρο 2
Το μέρος 1 του παραρτήματος II της απόφασης 79/542/ΕΟΚ αντικαθίσταται από το κείμενο του παραρτήματος II της παρούσας απόφασης.
Άρθρο 3
Το μέρος 2 του παραρτήματος II της απόφασης 79/542/ΕΟΚ τροποποιείται ως εξής:
1)
Οι «ΣΕ (συμπληρωματικές εγγυήσεις)» αντικαθίστανται από εκείνες του παραρτήματος III της παρούσας απόφασης.
2)
Τα υποδείγματα κτηνιατρικών πιστοποιητικών RUF και RUW αντικαθίστανται από τα υποδείγματα του παραρτήματος IV της παρούσας απόφασης.
Άρθρο 4
Τα άρθρα 1 και 2 της παρούσας απόφασης εφαρμόζονται από τις 24 Δεκεμβρίου 2004.
Το άρθρο 3 εφαρμόζεται από την 1η Ιανουαρίου 2005.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 3 Δεκεμβρίου 2004.

Labels: 3
18
6